Document ID: 32007D0155

PADOMES LĒMUMS
(2007. gada 5. marts),
ar kuru groza Padomes Lēmumu 2000/265/EK par finanšu regulas izveidi, ar ko nosaka budžeta aspektus attiecībā uz Padomes ģenerālsekretāra vietnieka vadību, līgumiem, ko viņš noslēdzis dažu dalībvalstu vārdā par komunikācijas infrastruktūras izveidi un darbību Šengenas videi “SISNET”
(2007/155/EK)
EIROPAS SAVIENĪBAS PADOME,
ņemot vērā 2. panta 1. punkta otrās daļas pirmo teikumu Protokolā, ar ko iekļauj Šengenas acquis Eiropas Savienības sistēmā un kas pievienots Līgumam par Eiropas Savienību un Eiropas Kopienas dibināšanas līgumam,
tā kā:
(1)
Ar Lēmumu 1999/870/EK (1) un Lēmumu 2007/149/EK (2) Padomes ģenerālsekretāra vietnieks ir pilnvarots saistībā ar Šengenas acquis integrāciju Eiropas Savienības sistēmā rīkoties kā noteiktu dalībvalstu pārstāvim tādu līgumu slēgšanas nolūkos, kuri attiecas uz Šengenas videi vajadzīgās komunikāciju infrastruktūras (“SISNET”) ierīkošanu un darbību, kā arī tādu līgumu pārvaldīšanas nolūkos kamēr tā nav pārcelta uz kādu kopienas infrastruktūru finansēšanai par Eiropas Kopienas līdzekļiem.
(2)
Finanšu saistības, ko rada minētie līgumi, sedz no īpaša budžeta (turpmāk - “SISNET budžets”), no kā finansē minētajos Padomes lēmumos norādīto komunikāciju infrastruktūru.
(3)
Jaunās dalībvalstis, 2003. gada Pievienošanās akta nozīmē, izņemot Kipru, integrē pirmās paaudzes Šengenas Informācijas sistēmā (SIS 1+) dienā, ko Padome nosaka saskaņā ar 2003. gada Pievienošanās akta 3. panta 2. punktu (turpmāk - “SISone4ALL projekts”).
(4)
No minētās dienas minētajām dalībvalstīm būtu jāpiedalās budžetā.
(5)
Divām dalībvalstīm, Īrijai un Apvienotai Karalistei, kas veic iemaksas SISNET budžetā, bet nav pievienotas Šengenas Informācijas sistēmai, nebūtu jāpiedalās to papildu izmaksu segšanā, ko rada SISone4ALL projekts,
IR PIEŅĒMUSI ŠO LĒMUMU.
1. pants
Ar šo Lēmumu Nr. 2000/265/EK (3) groza šādi:
1)
Lēmuma 1. pantu aizstāj ar šādu pantu:
“1. pants
1. Šajā Finanšu regulā “budžets” ir instruments, ar ko katram finanšu gadam nosaka un paredz, kā arī iepriekš apstiprina ieņēmumus un izdevumus, kuri vajadzīgi, lai izpildītu saistības, kas izriet no Lēmumā 1999/870/EK un Lēmumā 2007/149/EK (4) minētajiem līgumiem.
2. Šajā Finanšu regulā atsauce uz “SISNET” ietver komunikāciju infrastruktūru Šengenas videi, kā minēts Lēmumā 1999/870/EK un Lēmumā 2007/149/EK.
2)
Lēmuma 25. panta 1. punktu aizstāj ar šādu punktu:
“1. Budžeta ieņēmumus veido šādu dalībvalstu finanšu iemaksas: Apvienotā Karaliste, Austrija, Beļģija, Čehijas Republika, Dānija, Francija, Grieķija, Igaunija, Itālija, Īrija, Latvija, Lietuva, Luksemburga, Malta, Nīderlande, Polija, Portugāle, Slovākija, Slovēnija, Somija, Spānija, Ungārija, Vācija, Zviedrija, kā arī Norvēģija un Islande.”;
3)
Lēmuma 26. pantam pievieno šādu teikumu:
“Īrija un Apvienotā Karaliste nesedz papildu izmaksas, ko rada komunikāciju infrastruktūras izbūve Čehijas Republikā, Igaunijā, Latvijā, Lietuvā, Maltā, Polijā, Slovākijā, Slovēnijā un Ungārijā.”;
4)
Lēmuma 28. pantam pievieno šādu punktu:
“3. Atkāpjoties no 1. punkta un neskarot 49. pantu, Čehijas Republikai, Igaunijai, Latvijai, Lietuvai, Maltai, Polijai, Slovākijai, Slovēnijai un Ungārijai vajadzēs maksāt pirmās iemaksas saskaņā ar grafiku, ko nosaka 25. pantā minētās dalībvalstis.”;
5)
Lēmuma 29. pantu groza šādi:
a)
2. un 3. punktu aizstāj ar šādiem punktiem:
“2. Visus līgumus, kuru tāmes vērtība ir vienāda ar robežvērtībām, kas paredzētas Eiropas Parlamenta un Padomes Direktīvā 2004/18/EK (2004. gada 31. marts) par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu slēgšanas tiesību piešķiršanas procedūru (5), vai lielāka par tām, slēdz saskaņā ar minēto direktīvu (turpmāk - “Publiskā iepirkuma direktīva”).
3. Līgumus, kuru tāmes vērtība nepārsniedz Publiskā iepirkuma direktīvā noteiktās robežvērtības, var slēgt, individuāli vienojoties. Tādos gadījumos 25. pantā minētajām dalībvalstīm cik iespējams un ar visiem attiecīgiem līdzekļiem tomēr ir jānodrošina iespēja konkurēt piegādātājiem, kas varētu piegādāt attiecīgās preces un sniegt attiecīgos pakalpojumus.
b)
5. punktu aizstāj ar šādu punktu:
“5. Konkursa procedūras, kā arī pretendentu atlases un līgumu slēgšanas tiesību piešķiršanas kritērijus nosaka un reglamentē Publiskā iepirkuma direktīva, ko papildina šī Finanšu regula.”;
6)
Lēmuma 37. panta piekto daļu aizstāj ar šādu daļu:
“Padomdevēja komiteja cenšas atzinumus pieņemt ar konsensu. Ja konsenss nav iespējams, Padomdevēja komiteja atzinumus pieņem ar vienkāršu pārstāvju balsu vairākumu. Ir vajadzīgs 19 personu kvorums, lai procedūras būtu spēkā. Ja balsis dalās, priekšsēdētāja balss ir izšķirošā.”;
7)
Lēmuma 39. panta a) punktu aizstāj ar šādu punktu:
“a)
visiem ierosinātiem piegāžu vai pakalpojumu, tostarp pētījumu līgumiem, kuru tāmes vērtība ir vienāda ar Publiskā iepirkuma direktīvā noteiktajām robežvērtībām vai lielāka par tām;”
8)
Lēmuma 43. panta 4. punktu aizstāj ar šādu punktu:
“4. Garantija ir obligāta, ja attiecīgā līguma vērtība ir vienāda ar Publiskā iepirkuma direktīvā noteiktajām robežvērtībām vai lielāka par tām.”;
9)
Lēmuma 49. panta c) punktu aizstāj ar šādu punktu:
“c)
25. pantā minēto valstu iemaksu korekcijas, nosakot, kādas iepriekš veiktās SISNET uzstādīšanas izmaksu daļas ir jāsedz kādai citai valstij. Šo procentuālo daļu aprēķina, pamatojoties uz PVN resursu procentuālo daļu, ko attiecīgā cita valsts ir iemaksājusi Eiropas Kopienu kopējos PVN resursos iepriekšējos finanšu gados, kad radušās obligātās SISNET uzstādīšanas izmaksas. Ja nav datu par PVN resursiem, iemaksu korekcijas aprēķina, par pamatu ņemot katras attiecīgās dalībvalsts daļu no visu 25. pantā minēto dalībvalstu kopējā IKP. Par procentuālām iemaksām 25. pantā minētajām valstīm izdod “kredītzīm” par summu, kas ir samērīga ar to daļu, ko aprēķina saskaņā ar 26. pantu. Citas valstis var izvēlēties atvēlēt attiecīgo summu savai budžeta daļai vai lūgt to atlīdzināt.”.
2. pants
Šis lēmums stājas spēkā tā pieņemšanas dienā.
3. pants
Šo lēmumu publicē Eiropas Savienības Oficiālajā Vēstnesī.
Briselē, 2007. gada 5. martā

Labels: 2
4
11
3
12
15